༄༅། ། གཏེར་མིང་ཨོ་རྒྱན་རྡོ་རྗེ་ཐོགས་མེད་རྩལ་ཞེས་སམ་གར་དབང་ཚེ་མཆོག་རྩལ་ཞེས་འབོད་པའི་ཕྱི་ཡིབྱས་རབས་བླུན་པོའི་རང་མཚང་རྗེན་སྟོན་ཁ་ན་སྣག་ཤོག་གྲོན་བྱེད་ཡོད། ། ཕྱོགས་བཅུ་དུས་གསུམ་རྒྱལ་བ་མ་ལུས་ཡོངས་འདུས་པདྨ་འབྱུང་གནས་མི་ཡི་ཟོལ་བསྟན་གསུམ་ལྡན་རྡོ་རྗེ་འཛིན་དབང་གྲུབ་
ཐོབ་རྒྱལ་པོ་བཀའ་དྲིན་མཉམ་མེད་མཉྫུའི་ཞབས་ལ་ཕྱག་འཚལ་ལོ། མཐའ་ཡས་ཞིང་ཁམས་བགྲང་བར་དཔོག་མིན་པར། ། གང་གི་ཡེ་ཤེས་སྒྱུ་འཕྲུལ་རོལ་
མོ་ལས། ། མཚན་དཔེའི་དཔལ་གྱི་གོས་ཅན་གསལ་རྫོགས་འབར། ། ཞི་ཁྲོའི་ཟློས་གར་བསྒྱུར་མཛད་དེར་ཕྱག་འཚལ། ། འགྲོ་ལ་རྗེས་བརྩེ་དུས་གསུམ་མཁྱེན་
གཟིགས་པ། ། ཀུན་གསལ་ཉིད་དེ་སྙིགས་མ་ལྔ་བདོ་ཡི། ། འགྲོ་བ་ལྷག་སྐྱོང་གང་གིས་ཁྱད་པར་མཛད། ། ཉམ་ཐག་ཡིད་ཅན་དཔལ་དེར་གུས་ཕྱག་འཚལ། ། འཁོར་འདས་མ་ལུས་སྟོང་དབྱིངས་སྦུབས་སྡུད་ཅིང་། ། རྒྱལ་བ་ཀུན་བསྐྱེད་དཔལ་མོ་ཀུན་བཟང་མོ། ། ཀུན་བཟང་པད་འབྱུང་
བཀའ་རྣམས་སྡུད་པའི་དབང་། ། བཻ་ཌཱུར་འོད་རབ་འབར་མ་དེར་ཕྱག་འཚལ། ། བགྲང་ཡས་ཞིང་ཁམས་རྒྱ་མཚོའི་བཅོམ་ལྡན་འདས། ། དེ་ཡིས་ཉེ་་བར་བསྟན་
པའི་དམ་པའི་ཆོས། ། དེ་ཉིད་འཛིན་མཁས་འཕགས་པའི་དགེ་འདུན་ཚོགས། ། དཀོན་ཅིང་མཆོག་ཏུ་གྱུར་གསུམ་སྐྱབས་སུ་བསྟེན། ། བྱ་བ་སྤྱོད་པ་རྣལ་འབྱོར་
བླ་ན་མེད། ། མི་ནུབ་རྒྱལ་མཚན་དཀྱིལ་འཁོར་ལྷ་ཡི་དལ། ། གསང་བའི་དབང་ཕྱུག་གསང་བ་མཆོག་གི་བདག། མ་ཚོགས་ཌཱཀྐིར་བཅས་པས་རྣམ་ཀུན་སྐྱོངས༑ ༑ བཀའ་དང་གཏེར་གྱི་སྲུང་མ་རྒྱ་མཚོ་དང་། ། ངལ་གསོས་དགེ་བའི་སྟོབས་སོགས་འདོད་སྦྱིན་ལྷ། ། དཀར་སྐྱོང་འཇིག་རྟེན་སྲུང་མར་བཅས་པ་ཡིས། ། མཐུན་རྐྱེན་སྤེལ་ཞིང་འགལ་རྐྱེན་ཞི་བཟློག་
མཛོད༑ ༑ དུས་གསུམ་རྣམ་འདྲེན་དཔག་མེད་བསམ་ཡས་ཀྱང་། ། རྗེ་བཙུན་མཚོ་སྐྱེས་པད་འབྱུང་ཡབ་ཡུམ་ལས། ། རེ་བའི་སྡོང་པོ་གཞན་དུ་མ་འཚལ་ན། ། སྙིང་ནས་ལྟོས་སོ་རྣམ་པ་ཀུན་ཏུ་སྐྱོངས། ། ལྔ་
ཕྲག་སྙིགས་མའི་འདམ་འཕྱན་བདག་འདྲ་བ། ། དུང་དུང་གདུང་བས་ཕ་མར་རྟག་འབོད་ན། ། བྱ་བྱེད་ཐམས་ཅད་འགྲོ་བའི་དོན་འགྱུར་བར། ། བྱིན་གྱིས་རློབས་ཤིག་ཨོ་རྒྱན་ཡབ་ཡུམ་མཁྱེན། ། མགོན་དེས་
རྗེས་བཟུང་ཟབ་གཏེར་བདག་པོར་བསྔགས། ། རྡོ་རྗེའི་རྒྱལ་ཚབ་མངའ་དབང་བསྐུར་མོད་ཀྱང་། ། མགྲིན་བཟང་རྣམ་ཐར་རྫོགས་པའི་བུ་ངན་ངའི། ། བསྟན་འགྲོར་སྨན་པའི་ལག་རྗེས་རི་བོང་རྭ། ། དེ་ཚུལ་སུ་
ཡི་ཐོས་འཛིན་དབང་སོན་ཀྱང་། ། ཁྲེལ་བའི་བཞད་གད་བསྐུལ་བའི་བྱ་རྟ་དང་། ། ཁ་ན་སྣག་ཤོག་གྲོན་ལས་མ་འདས་ཀྱང་། ། དམ་པའི་བཀའ་སྩལ་གཙུག་བླངས་འདིར་བཀོད་བྱ། ། དེ་ཡང་བདག་འདྲ་དུད་
འགྲོ་མི་གཟུགས་འཛིན་པ། ཕ་རྒན་ཨོ་རྒྱན་ཆེན་པོས་མིང་སྙན་པོ་ཨོ་རྒྱན་རྡོ་རྗེ་ཐོགས་མེད་རྩལ་དང་གར་དབང་ཚེ་མཆོག་རྩལ་སོགས་གནང་བའི། མི་ཆུང་ལ་མིང་ཆེ་བ་བྱ་སྒྲོ་རླུང་ཁྱེར་བཞིན་དུ་འཁྱམས་པའི་དཱ་རི་དྲ་པའི་བྱས་རབས་བརྗོད་དོན་ཅི་ལ་ཡོད་ཅིང་། སྔོན་བྱོན་དང་ད་ལྟའི་རིག་འཛིན་གྲུབ་བརྙེས་མཁས་བཙུན་བཟང་གསུམ་རྣམས་ཀྱིས་རྣམ་ཐར་གསུངས་པའི་དོན་ནི་
གདུལ་བྱ་དང་བ་འདྲེན་པ། ངེས་ཤེས་སྐྱེ་བ། བྱིན་རླབས་འཇུག་པ། ལོང་མེད་རྒྱུད་ལ་སྐྱེ་བ། འཁོར་བའི་ཉེས་དམིགས་མཐོང་བ། ཐར་པའི་ཕན་ཡོན་རིག་པ། བྱས་ཚད་ཆོས་སུ་འགྲོ་བ། ཐར་ལམ་གྱི་
གེགས་སེལ་བ། ལྟ་སྤྱོད་ཟུང་དུ་འབྲེལ་བ། རིག་པ་ལ་ལྕག་ཐེབས་པ། སྐལ་དམན་སྡིག་ལ་སྤྱོད་པ་རྣམས་ཀྱང་བློ་སྣ་ཆོས་ཕྱོགས་སུ་འགྱུར་བར་མཛད་པ་སོགས་དགོས་དོན་དཔག་མེད་ཡོད་པ་ལ་དགོངས་
ནས་གསུངས་མོད་ཀྱི། སྤྲང་རྒན་བདག་འདྲའི་རྣམ་ཐར་ཡི་གེར་བྲིས་པ་སུ་ཡིས་མཐོང་ཡང་ཁྲེལ་བའི་བཞད་སྒྲ་བསྐུལ་བའི་གནས་ཁོ་ན་ལས་མ་འདས་ཀྱང་སྔོན་ནས་ཕོ་ཉའི་ལམ་གྲོགས་ཟླ་འོད་དབང་མོས་
མཎྜལ་དང་བཅས་ངོས་ཀྱི་ཕྱི་ནང་གསང་བ་ཡང་གསང་དང་བཅས་པའི་རྣམ་པར་ཐར་པ་ཞིག་བདག་དང་རྗེས་འཇུག་རྣམས་ཀྱི་དོན་དུ་བཀོད་དགོས་ཞེས་ཡང་ཡང་བསྐུལ་ཞིང་། བཀའ་བབ་ཟབ་ཆོས་ཀྱི་བདག་
པོ་ལྷ་མི་ཡོངས་ཀྱི་འདྲེན་པ་མཚུངས་ཟླ་བྲལ་བ་རྒྱལ་མཆོག་པདྨ་འགྲོ་མགོན་རྡོ་རྗེས་ཀྱང་སྔོན་བྱོན་གྱི་གཏེར་སྟོན་རྣམས་ཀྱི་རྣམ་ཐར་ཞིབ་རྒྱས་མཛད་པ་སྔ་འགྱུར་གཏེར་བརྒྱུད་བསྟན་པའི་བཙས་སུ་གྱུར་པ་དེབཞིན་དུ་ཉིད་ཀྱི་རྣམ་པར་ཐར་པ་ཞིག་ཅི་ནས་བཀོད་དགོས་ཞེས་བཀའ་ལན་གྲངས་དུ་མར་སྩལ་ཅིང་། བླ་མ་ཀུན་བཟང་སོགས་གྲོགས་གཞན་གྱིས་ཀྱང་བསྐུལ་ཀྱང་། རང་གི་བསམ་པར་དེ་རིགས་བྲིས་རུང་
དགེ་མེད་ཉི་མ་འཕུལ་བའི་ལས་ལས་མ་འདས་ཕྱིར་ཅི་རང་བྱེད་སྙམ་མ་བྲིས་པར་བཞག་པས། སླར་ཡང་ཆུ་གླང་ཟླ་བ་བཅུ་པའི་ཚེས་བཅོ་ལྔ་ལ་ཟླ་འོད་དབང་མོར་ཡིད་བཞིན་འོད་འཕྲོའི་ཡི་དམ་དྲག་པོ་དང་
མཁའ་འགྲོ་དྲག་མོའི་ཟབ་དབང་བསྐུར་རྗེས། མོ་ཡིས་བཀྲ་ཤིས་རྟགས་ཀྱིས་བཀྲ་བའི་ལྷ་གོས་དྲི་བྲལ་རིན་ཆེན་གཉིས་པའི་མཎྜལ་དང་བཅས་ནན་གྱིས་བསྐུལ་བར་དེ་འདྲ་བྲིས་ཀྱང་དོན་རྡོ་ཕྲན་བུ་ཙམ་མི་
འདུག་ཅིང་། ལྷག་ཏུ་ཕྱི་ཡི་རྣམ་ཐར་ནི་བསྟན་འགྲོ་ལ་ཕན་པའི་ལག་རྗེས་ཆེ་བ་ཞིག་མེད་ཕྱིར་བྲིས་རུང་བ་ཞིག་མེད་པ་དང་བཅས། གསང་བའི་རྣམ་ཐར་ཙམ་བཀོད་པར་འཆད། རིང་མིན་ཆུ་གླང་ཟླ་བ་བཅུ་
པའི་ཚེས་བཅུ་གསུམ་ལ། རྣམ་འདྲེན་རིན་པོ་ཆེ་པདྨ་འགྲོ་མགོན་རྡོ་རྗེས་བཀྲ་ཤིས་པའི་རྟགས་ཀྱིས་བཀྲ་བའི་ལྷ་རྫས་ནང་མཛོད་སྤུས་ལེགས་དྲི་བྲལ་དངུལ་གྱི་ནས་བཟེད་ཀྱི་གནང་ཆ་དང་བཅས་བཀའ་སྩལ་
ནན་ཆེ་སྤྱི་བོར་སྨིན་པར། ནང་དང་གསང་བ་གཏེར་འབྱུང་བཅས་པའི་རྣམ་ཐར་ནི། རྒྱལ་བ་མཆོག་གི་གསུང་གྱེན་ལྡོག་མི་ནུས་ཕྱིར་བྲི་བ་ལགས་ཤིང་། གཞན་ཕྱི་ཡི་རྣམ་ཐར་འགྲོ་རབས་སྡོད་རབས་དུས་ཚེས་འདི་ལ་ལྟོ་འདི་ཟ་སྐོམ་འདི་འཐུང་། མི་འདི་འདྲ་འཕྲད་གླེང་མོ་འདི་བྱེད་སོགས་བྲིས་ན་ནི་པུ་ཏི་བརྒྱ་ཕྲག་ཏུ་ལོངས་པ་ཡོད་ངེས་ཀྱང་བསྟན་འགྲོར་ཕན་པ་ཕྲ་མོ་ཙམ་མེད་
པས་ན་གཡེང་བའི་རྒྱུ་ཁོ་ནར་འགྱུར་ཕྱིར་དོན་གོ་གང་ཡང་མི་ཡོང་བ་འདུག་ཞུས་པས། ཅེས་ཀྱང་ཚང་བ་ཞིག་བྲི་དགོས་ཕེབས་གཤིས། སྤྲང་པོའི་ཡང་སྤྲང་བདག་གིས་བྱས་རབས་མཐོང་ན་མཛེས་རྒྱུ་མེད་པ།
ཐོས་ན་སྙན་རྒྱུ་མེད་པ། བསམ་ན་བཟང་རྒྱུ་མེད་པ་། སྣ་ཚོགས་སྤུ་ཚོགས། ཉ་གེ་ཉོག་གེ། ཟང་ངེ་ཟིང་ངེ་། རྫ་ར་ན་ར་། སད་དེ་སད་དེ། གང་བྱུང་མ་བྱུང་། ཧ་རེ་ཧུ་རེ། རང་ངེ་རོང་ངེ་བ་རགས་
རིམ་ཙམ་ཞིག་བརྗོད་པར་བྱ་སྟེ། དེ་ཡང་བདག་འདྲ་འཁོས་ཀ་ས་འོག་གི་འབུ་ལས་དམན་པའི་མུ་ཏོ་བ་ལ། གཏེར་ཁ་ཚད་ལྡན་གསར་རྙིང་དུ་མ་ནས་དྲི་མ་མེད་པ་ལུང་གིས་བསྟན་ཚུལ་རགས་བསྡུས་ཙམ་
བཀོད་པ་ནི། ཨོ་རྒྱན་བདེ་ཆེན་བསམ་གཏན་གླིང་པའི་གཏེར་བྱོན་གཤིན་རྗེ་གཤེད་དམར་གྱི་སྒོས་ལུང་ལས་། ཡང་ནི་ཉི་ཤུ་དྲག་སྤྱོད་དུས༔བྲག་ཡུལ་གྲུབ་པ་ཐོབ་པའི་བུ༔དབང་ངམ་རྡོ་རྗེ་ཐོགས་མེད་
ཞེས༔གནས་ཀྱི་སྒོ་འབྱེད་ཟབ་གཏེར་བཏོན༔ཞེས་དུས་རང་ལོ་ཉི་ཤུའི་སྐབས། སྐྱེ་ཡུལ་བྲག་གསུམ། ཕ་གྲུབ་ཐོབ་མཉྫུ་བ། ཆུང་ངུའི་དུས་ཀྱི་མིང་ཏིང་འཛིན་དབང་པོ། ཟབ་གཏེར་ལ་དབང་བའིམིང་ཨོ་རྒྱན་རྡོ་རྗེ་ཐོགས་མེད་རྩལ་དང་གར་དབང་ཚེ་མཆོག་རྩལ། ཟབ་གཏེར་སྦས་གནས་ལ་དབང་བའི་ཚུལ་བཅས་གསལ་པོར་ལུང་བསྟན། རིག་འཛིན་འགྱུར་མེད་རྡོ་རྗེ་ལས་རབ་རྩལ་གྱི་གཏེར་བྱོན་སྦས་
ཡུལ་ཐེམ་བྱང་ཡིད་བཞིན་གཏེར་མཛོད་ལས། ང་ཡི་ཐུགས་བཅུད་མན་ངག་ཟབ་མོ་ཡིས༔འཛམ་གླིང་ས་སྟེང་བདེ་ལ་འཁོད་པ་པོ༔ཟབ་གཏེར་བསྟན་བདག་རྡོ་རྗེ་ཐོགས་མེད་རྩལ༔བསླབ་བྱ་འདི་དག་
སྙིང་གི་དཀྱིལ་དུ་བསྟིམ༔དུས་ཀྱི་སྙིགས་མ་ཉི་ཤུའི་ཡང་མཐའ་རུ༔ང་ཡི་ཐུགས་སྤྲུལ་རྡོ་རྗེ་ཐོགས་མེད་རྩལ༔འགྲོ་དོན་ཆེར་སྤྱོད་ལྷག་པར་ང་ལ་མོས༔ཐེ་ཚོམ་སོམ་ཉི་བགེགས་ཀྱི་འཕྲང་མ་རྒྱུག༔
ལྟ་སྤྱོད་སྐབས་འགར་བྱིས་པའི་ཚུལ་དུ་བཟུང་༔གླུ་ཆུང་ལེན་ཅིང་ཆགས་སེམས་ཅན་རྣམས་འདུད༔རེས་འགའ་སྨྱོན་སྤྱོད་ཐོ་ཅོའི་ཚུལ་དུ་བསྟན༔མ་དག་སྣང་ཚུལ་ཕལ་ཆེར་འདུལ་བར་འགྱུར༔རེས་ནི་
གཏེར་སྟོན་ཚུལ་འཛིན་ཞིག་པོ་ཅན༔བློ་སེམས་ཆོས་སུ་འགྲོ་བའི་སྣང་ཚུལ་བསྟན༔རེས་འགའ་ཁྱེད་ཀྱི་སེམས་ཀྱི་གཏིང་མི་རྟོགས༔ཐབས་མཁས་མཛད་པས་འགྲོ་བ་དབང་དུ་སྡུད༔རེས་འགའ་ཐ་
མལ་ཚུལ་བཟུང་བྲན་དུ་ཁོལ༔ཀུན་དང་སྤྱོད་པ་འདྲེས་པའི་དགོས་པ་ཡོད༔དམ་ཚིག་གཙོར་འཛིན་གསང་སྔགས་བསྒྲུབ་ལ་བརྩོན༔ལེ་ལོ་སྙོམས་ལས་གེགས་དབང་མ་བཏང་བར༔ཡང་དག་ཐབས་ཀྱི་སྣང་ཚུལ་འགྲོ་ལ་སྟོན༔ཞེས་དང་། ཁ་བྱང་ཡིད་བཞིན་མཛོད་ཁང་ལས། དུས་ཀྱི་སྙིགས་མ་ཉི་ཤུ་ཁ་རལ་ལ༔སེམས་ཅན་ཚེ་ཐུང་ནད་མང་འཁྲུག་རྩོད་ཆེ༔མུ་
གེས་དབུལ་ཞིང་ལོངས་སྤྱོད་ཟད་ལ་ཉེ༔བྱང་སེམས་འཕགས་པ་ཐམས་ཅད་ཚེ་མི་རྟག༔བདུད་བློན་འབྱུང་པོ་ཝ་ལྟར་བརྒྱལ་བའི་དུས༔སྟོད་སྨད་བར་གྱི་འཁྲུག་པའི་དམག་སྣ་འདྲེན༔བོད་ཁམས་ས་
ཟད་རྡོ་ལ་ཐུག་པའི་དུས༔འགྲོ་རྣམས་ཉམ་ཐག་ཆོ་ངེས་འདེབས་པར་གྱུར༔སྟོད་སྨད་བར་དུ་དམག་གི་དཔུང་ཆེན་བསགས༔དུ་རུ་ཀ་ཡི་འཕུང་སྣ་བོད་དུ་འདྲེན༔དེ་ལྟའི་རྐྱེན་བྱས་གྷིརྟི་ནག་པོ་ཁོ༔
དྲག་ཤུལ་སྟོབས་ལྡན་དཔུང་དང་བཅས་པ་ཡིས༔བོད་ཁམས་ཐམས་ཅད་ཁྲག་གི་མཚོ་མོར་བསྐྱིལ༔ཡང་ཡང་བཤད་ཀྱང་མི་གོ་བོད་ཁམས་ཚོ༔སྙིང་རེ་རྗེ་ཡང་བྱ་ཐབས་ཟད་པར་མངོན༔ཨུར་
རྒྱན་ང་ཡི་བརྒྱུད་འཛིན་ཡོད་སྲིད་ན༔དེ་འདྲའི་གོང་དུ་སྦས་གནས་རོང་ལ་ཆོས༔ཨོ་རྒྱན་ང་ལ་སྙིང་ནས་གསོལ་བ་ཐོབ༔དད་ལྡན་མདུན་དུ་པད་འབྱུང་སྒོ་ཉལ་ཡོད༔སྦས་ཡུལ་སླེབ་སྙམ་སྙིང་ནས་
དུང་ངེ་བ༔པད་འབྱུང་ང་ཡིས་བསྐུལ་མ་བཏབ་པ་ཡིན༔མ་ཚོགས་མཁའ་འགྲོས་སྲུང་སྐྱོབས་བྱེད་པ་ཡིན༔དེ་ལས་ལོག་པའི་བཤོལ་འདེབས་བྱེད་ན་ཡང་༔གུ་རུ་ཨོ་རྒྱན་རྡོ་རྗེ་ཐོགས་མེད་རྩལ༔སྙིང་སྟོབས་མ་ཆུང་པདྨའི་ངག་ལ་ཉོན༔ཅེས་སོགས་དང་༔སྙིང་བྱང་གནད་ཀྱི་ཐེམ་བུ་ལས། ཕྱི་རབས་རྗེས་འཇུག་པདྨའི་རིགས་ལྡན་ནི༔ས་ཁམས་བྱི་ཕག་ལོ་པ་སྙིང་རྗེར་ལྡན༔པདྨ་ང་ཡི་གསུང་
སྤྲུལ་དེ་དང་ནི༔་་་་་་་དཔའ་བོ་པདྨ་བདེ་ཆེན། སྐུ་སྤྲུལ་རྡོ་རྗེ་བདེ་བ་རྣམ་རོལ་རྩལ༔ཞེས་བདག་མུ་ཏོ་བ་བཅས་བདག་ཅག་ཆོས་བདག་གཉིས་ལ་གནས་ཀྱི་ཁ་བྱང་སྤྲོད་དགོས་པར་ལུང་བསྟན་པ་དང་། ལག་
ཏུ་ཁ་བྱང་སྤྲོད་ལ་རྟེན་འབྲེལ་བསྒྲིགས༔གནས་སྐབས་མི་ཡི་རྟེན་འབྲེལ་མ་ཡིན་པས༔ཆོས་སྐྱོང་སྲུང་མ་རྣམས་ཀྱི་གྲོགས་དན་མཛོད༔ཅེས་གསུང་པ་ལྟར༔རིག་འཛིན་གཏེར་ཆེན་དེ་ཉིད་ཀྱིས་ཁ་བྱང་
སྙིང་བྱང་ལམ་བྱང་བཅས་པའི་ཤོག་སེར་བུ་དཔེ་བླ་མ་པདྨ་བདེ་ཆེན་ལ་གནང་ནས། འདི་ཉིད་རྡོ་རྗེ་ཐོགས་མེད་རྩལ་དང་འཕྲད་ན་དེ་ལ་གཏོད། དེ་མིན་ཚགས་བསྡམས་བྱས་ནས་སྦོས་ལ་སྨོན་ལམ་ཐོབ་ཅེས་
གསུངས་པར་བདག་དང་བླ་མ་དེ་ཉིད་མ་མཇལ་བར་བརྟེན་བླ་མ་པདྨ་བདེ་ཆེན་གྱིས་གཏམ་བུ་གཙུག་ལག་ཁང་གི་རྟེན་མཆོག་ཨོ་རྒྱན་སྐུ་འདྲའི་པད་གདན་དུ་རྟགས་ལྡན་གཏམས་པར་མཛད་པ། སླར་གཙུག་
ལག་ཞུགས་གྱིས་འཇིག་རྗེས། ལམ་བྱང་བླ་མ་ཀུན་བཟང་དང་། གཞན་རྣམས་མོན་པ་ཨ་ཕ་རྡོ་རྗེ་ལ་བྱུང་བ་རྣམས་ཐམས་ཅད། སྐུ་ཞབས་པདྨ་འགྲོ་མགོན་རྡོ་རྗེའི་ཕྱག་ཏུ་སོན་པ་བདག་གི་ལག་ཏུ་བབས་པ་ཡང་༑ གཏེར་ལུང་ལས། གནས་སྐབས་མི་ཡི་རྟེན་འབྲེལ་མ་ཡིན་པས༔ཆོས་སྐྱོང་སྲུང་མ་རྣམས་ཀྱི་གྲོགས་དན་མཛོད༔གསུངས་པས་དོན་ལྟར་བྱུང་བ་ནི། པདྨའི་
བཀའ་ལས། ཁ་བྱང་ཕྱི་ལྟར་འཁྱམས་ཀྱང་ལས་འཕྲོ་ཅན་གྱི་ལག་ཏུ་འོང་གསུང་བ་བཞིན། པད་འབྱུང་རྡོ་རྗེའི་བཀའ་ཡིས་ནམ་ཡང་མི་བསླུ་བར་ཡིད་ཆེས་དད་པ་ཤ་ཐོག་མར་བརྩེགས་ཀྱི་དཔེ་ལྟར་གྱུར།
ཡང་སྙིང་བྱང་དེ་ཉིད་ལས། སྐྱེས་མཆོག་གསུམ་དང་འདུན་པ་མ་འཆུག་ན༔ཤར་ནུབ་རྟེན་འབྲེལ་ཡོངས་ལ་དབང་བ་དེ༔ལས་ཅན་རྡོ་རྗེ་ཐོགས་མེད་རྩལ་ལ་སྤྲོད༔དམ་མེད་ལེན་ན་སྲོག་གི་བར་ཆད་
འབྱུང་༔ཚོད་ཡོད་ལེ་ལོའི་དབང་དུ་མ་སོང་བར༔པདྨའི་སྦས་གནས་ཡོངས་ཀྱི་བདག་པོར་འགྱུར༔ཅེས་དང་། ཡང་དེ་ཉིད་ལས་། ད་ལྟ་བོད་རྣམས་བདེ་སྐྱིད་སྨོན་ན་ཡང་༔དུས་ཀྱི་འགྱུར་ལྡོག་སྟོན་
ཀའི་སྤྲིན་དང་འདྲ༔དེ་དུས་ཐོགས་མེད་འབར་རྩལ་ཞེས་བྱ་ཁྱོད༔བརྒྱུད་འཛིན་དང་བཅས་བསྟན་སྲོག་འཛིན་པ་འབྱུང་༔ཤར་ཕྱོགས་ཤིང་ལོའི་ཁམས་རྣམས་དབང་དུ་སྡུད༔བསྟན་པ་ཐམས་ཅད་མཐའ་
རུ་རྒྱས་པར་འགྱུར༔འོན་ཀྱང་རྟེན་འབྲེལ་ཇི་བཞིན་མ་འགྲིགས་ན༔བཅུ་གསུམ་བར་དུ་བདེ་སྐྱིད་འབྱུང་བ་ཡིན༔དེ་ལའང་བར་ཆད་འབྱུང་པོ་ཞུགས་གྱུར་ན༔ཇུ་ཞག་ཐེབས་རྩིས་འཆུག་པ་འབྱུང་སྲིད་པས༔ཡང་ཡང་བརྩི་བ་གནད་དུ་ཆེ་བ་ཡོད༔ས་ཟད་རྡོ་ཐུག་བོད་ཡུལ་གངས་ལྗོངས་ལ༔ཆགས་ཞེན་ཆེས་ན་ལུས་སྲོག་སྐྱེལ་བ་ཡིན༔བྲོས་པས་ཐར་ན་དཔའ་བོ་སྙིང་སྟོབས་ཡིན༔ཅེས་དང་།
ཚེས་བཅུའི་མཆོད་པ་རྣམས་ཀྱང་ཕལ་ཆེར་ཉམས༔ང་ལ་ཡི་ཆད་བྱས་ཀྱང་དོན་གོ་ཆུང་༔ལས་ཅན་དེ་ཡི་སྨོན་ལམ་འགྲུབ་པར་འགྱུར༔ཅེས་གསུངས་པ་དང་། གཞན་ཡང་མངའ་བདག་མྱང་དང་།
རྒོད་ཀྱི་ལྡེམ་ཕྲུ་ཅན་ཀུན་བཟང་བདེ་ཆེན་རྒྱལ་པོ། ཁམས་བཟང་པོ་རྡོ་རྗེ་སོགས་གཏེར་སྟོན་ཚད་ལྡན་མང་པོས་གཏེར་ཁ་དུ་མ་ནས་གསལ་བར་ལུང་བསྟན་ཅིང་། ། རིག་འཛིན་ཆོས་རྗེ་གླིང་པའི་ཞལ་ཆེམས་
ལས༑ ༑ ཁྱད་པར་པདྨ་བཀོད་ཀྱི་ལམ་ཁྲིད་མཁན། ། སྦས་པའི་རྣལ་འབྱོར་བཞི་རུ་ངེས་མེད་འབྱུང་། ། དེ་དུས་ཡག་ཉེས་ཐེ་ཚོམ་མ་སྐྱེ་བར། ། གུ་རུའི་སྤྲུལ་པའི་རྗེས་སུ་འབྲང་ནུས་ན། ། དེ་ཡི་རྗེས་སུ་སོང་
ཚད་སྲོག་ཐར་ངེས། ། ཞེས་སོགས་གཏེར་རྙིང་ནས་ལུང་བསྟན་པའི་ཚུལ་མདོ་ཙམ་བརྗོད་ནས། རང་གཏེར་ནས་ཇི་ལྟར་ལུང་བསྟན་པའི་ཚུལ་ནི། འདོད་འབྱུང་ལྷ་བྲག་ནས་བཏོན་པའི་ཁ་བྱང་དབང་གི་རྒྱལ་
པོ་ལས། མ་འོངས་རྩུབ་འགྱུར་བསྐལ་པའི་མཐའ་མ་ལ༔